Minħabba l-iżviluppi reċenti fir-rigward tas-sitwazzjoni epidemjoloġika fl-Istati Membri, ser norganizzaw il-laqgħa tagħna permezz ta' vidjokonferenza nhar il-Ħamis u l-Ġimgħa. Wara konsultazzjonijiet estensivi magħkom kollha, ser niddiskutu l-COVID, ir-relazzjonijiet internazzjonali, kif ukoll l-aġenda ekonomika u diġitali tagħna. Ninsab kuntent ukoll li ser inkunu nistgħu nilqgħu virtwalment lill-President Biden nhar il-Ħamis filgħaxija, li ser jaqsam il-fehmiet tiegħu dwar il-kooperazzjoni futura tagħna. Dwar il-COVID, il-prijorità ewlenija tagħna hija li nħaffu l-kampanji ta' tilqim madwar l-UE. Għal dan il-għan, għandha tiġi intensifikata l-ħidma li għaddejja biex tingħata spinta lill-produzzjoni tal-vaċċini, jiżdiedu l-konsenji tal-vaċċini u jiġu żgurati aktar trasparenza u prevedibbiltà tal-provvisti. Barra minn hekk, ser nindirizzaw il-kwistjoni taċ-ċertifikati tal-COVID u d-dimensjoni internazzjonali. Dwar kwistjonijiet internazzjonali, irridu niddefendu l-interessi tagħna, inħarsu l-valuri tagħna u nikkontribwixxu b'mod attiv għat-tiswir tal-futur globali. L-għaqda tagħna hija prekondizzjoni biex nasserixxu l-influwenza tagħna. Fir-rigward tar-Russja, nipproponi li jkun hemm punt ta' informazzjoni u ser naqsam magħkom l-eżitu tal-aħħar kuntatti tiegħi mal-President Putin qabel dibattitu aktar strateġiku dwar il-kwistjoni fil-laqgħa fiżika tagħna li jmiss tal-Kunsill Ewropew. Rigward il-Lvant tal-Mediterran, ser nikkunsidraw, bil-ħsieb tal-laqgħa tagħna f'Ġunju, li nżidu l-interazzjoni tagħna mat-Turkija b'mod gradwali, kondizzjonali u riversibbli. Il-pandemija tal-COVID-19 saħħet l-argument favur it-tranżizzjoni diġitali tagħna aktar milli hu, u għamlet il-ħtieġa għal industrija Ewropea reżiljenti aktar akuta. Urietna wkoll, għal darb' oħra, kemm is-Suq Uniku huwa kruċjali għall-ekonomiji tagħna. Ser inkomplu niżviluppaw l-approċċ tagħna dwar dawn il-kwistjonijiet wara d-diskussjonijiet tagħna fil-ħarifa li għaddiet. Dwar id-diġitali rridu nsaħħu l-ambizzjoni tagħna. L-għan tagħna huwa li nsibu l-bilanċ it-tajjeb bejn il-bini tas-sovranità diġitali tagħna u ż-żamma ta' ekonomija miftuħa, filwaqt li niżguraw li ħadd ma jitħalla jibqa' lura. Bħala proċedimenti prattiċi, il-vidjokonferenza tagħna ser tibda nhar il-Ħamis fis-1 p.m. bl-iskambju tradizzjonali ta' fehmiet mal-President tal-Parlament Ewropew. Wara rapport mill-Prim Ministru Costa dwar il-ħidma fil-Kunsill, ser nindirizzaw il-COVID-19 u r-relazzjonijiet mar-Russja u t-Turkija. Nhar il-Ġimgħa, ser nibdew il-vidjokonferenza tagħna fid-9:30 a.m. u niddiskutu l-aġenda ekonomika u diġitali. Għall-VTC sussegwenti fil-format inklużiv tas-Summit tal-Euro, ser jingħaqdu magħna l-Presidenti tal-BĊE u tal-Grupp tal-Euro biex niddiskutu r-rwol internazzjonali tal-euro. Ninsab ħerqan li narakom kollha. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa